
Nadaljevanje cerkljanske tragedije se je začelo odvijati kmalu po grozljivem in zločinskem nemškem napadu. Pojavila so se sumničenja, da je temu botrovalo izdajstvo. Pristojna pokrajinska komisija VOS-a, ki je prevzela preiskavo primera, krivcev ni dolgo iskala. Našla jih je v samem Cerknem in nekaterih okoliških vaseh.
 

Vodstvo partijskega tečaja je 2. februarja 1944 poudarilo, da je 27. januar pokazal, da so »nujno potrebni ostrejši ukrepi proti beli in plavi gardi v Cerknem in okolici.«
 OK VOS je že pred tem poverila obveščevalke in jim naročila, naj poročajo o obnašanju določenega kroga ljudi. V poročilih so se več ali manj pojavljala ista imena oseb, ki so kdaj izrekli kako kritiko čez partizansko gibanje, a česa hujšega jim niso mogli očitati. Nad temi ljudmi je s svojo skupino obveščevalk, mladih deklet, nadzor izvajala tudi rajonska partijska organizacija.

2. februarja 1944 se je v Cerknem zbral ves bataljon VOS baškega okrožja ter patrulja zaščitne čete PK VOS. V Cerknem so dobili seznam ljudi, ki so jih nato aretirali. To so bili: kaplana Lado Piščanc in Ludvik Sluga, Josip Bavcon, Katarina Mezek, Filip Bevk, Pavla Paa, Pavla Sedej, Karlina Zorzut, Angela Eržen, Malka Purgar, Franc Rojc in Albert Kavčič. Aretirane so čez noč zastražili v Juškovem kozolcu v Cegovnici. Naslednje jutro so jih iz Cerknega odgnali na Lajše. Pred tem so v Cerkljanski Vrh z otaleške strani prignali še Janeza Ambrožiča iz Otaleža, Rudolfa Bogataja iz Gornjih Jazen in Antona Mlakarja iz Lazca ter jih pridružili skupini aretiranih. Varnostniki so jih začeli posamično zasliševati, zapisnikov niso pisali. Zvečer so jim prebrali neke vrste sodbo. Vsi so bili obsojeni na smrt. 

Sledila je izvršitev »obsodbe«. Aretirane so odgnali do bližnjega brezna v gozdu in jih na robu enega za drugim ustrelili v tilnik ter potisnili v globino. A likvidatorjem načrt ni popolnoma uspel (verjetno tudi zato, ker so zaradi bližajočega se streljanja hiteli, saj so mislili, da so v bližini Nemci). Josip Bavcon je bil pri streljanju in padcu v brezno namreč le ranjen. S pomočjo zlaganja trupel je še isti dan splezal iz brezna, se v okrilju noči odpravil v Cerkno in se nekaj časa skrival na eni izmed domačij ob robu naselja (svoji družini je dal vedeti, da je ostal živ). V Cerknem se je medtem že govorilo, da je nekdo preživel. Preiskava, ki jo je izvedla VOS, je pokazala, da je preživel ravno Bavcon. Ta se je nato čez nekaj časa umaknil v Gorico k bratu, kjer je ostal vse do konca vojne.

8. februarja 1944 so Cerkljani tudi uradno izvedeli, kaj se je zgodilo z aretiranci, saj so partizanske oblasti razobesile komunike z imeni usmrčenih ter njihovimi »zločini«. Obenem se je začela tudi propagandna kampanja, ki so jo sprožili politični in varnostni organi ter vojska. Namen kampanje je bil ljudem opravičiti in pojasniti likvidacije ter prikazati likvidirane kot izdajalce. A pri dokazovanju izdajalske narave petnajsterice so bile partizanske oblasti skrajno neuspešne, saj jim ni uspelo predložiti konkretnih dokazov o njihovi krivdi. Ker je bila zadeva tako občutljiva, je odreagiral tudi CK KPS. Edvard Kardelj je na PK KPS za Primorsko poslal depešo, s katero je PK VOS prepovedal vsakršno likvidacijo brez predhodne obsodbe sodišča.

Cerkljanske likvidacije so odmevale po celotnem Primorskem, saj je bil kaplan Piščanc dobro poznan v goriških in tržaških krogih. Posebej pa je smrt obeh kaplanov odmevala med sobrati primorskimi duhovniki. Mnogi so zagovarjali njuno nedolžnost in pri tem prišli v spore s partizansko oblastjo. Partizanske likvidacije na Lajšah so negativno vplivale tudi na odnos lokalnega prebivalstva do partizanskega gibanja. Večina Cerkljanov je bila še vedno na partizanski strani, zmanjšana podpora pa se je predvsem odražala pri udeležbi na volitvah v NOO poleti 1944. 

 Sorodniki pomorjenih so svojo žalost izražali le osebno in v svojih družinskih krogih. Del imetja so jim partizanske oblasti rekvirirale. Obveščevalna služba jih je nadzirala vse do konca vojne in jih imela za »reakcionarje« ter jih obtoževala, da bojkotirajo sodelovanje v OF. Nadzirala je njihovo gibanje, preverjala, s kom se družijo itd. Družina kaplana Piščanca se je želela umakniti v Gorico, a za to ni dobila dovoljenja. Ko so poleti 1944 Nemci med manjšo ofenzivo prišli na Cerkljansko, so se Piščančevi skupaj z njimi umaknili v Gorico. Oblast je nadzirala tudi ostale, npr. sestro pokojnega kaplana Sluge. 

Josip Bavcon se je ob koncu vojne sam prijavil partizanski oblasti v Gorici, ki ga je aretirala ter poslala v Ljubljano. Po večkratnem zaslišanju je bil uradno izpuščen 5. septembra 1945, a domov je prišel šele več kot mesec dni kasneje. Kasneje so ga ponovno zaprli za nekaj mesecev, tokrat v Idriji. Zaprosil je za invalidnino, saj je bil invalid in tudi v partizanski službi, a so mu to cerkljanski in idrijski partijski funkcionarji onemogočili. Varnostna služba ga je nadzirala vse življenje, poleg tega je moral obljubiti, da z nikomer ne bo govoril o medvojnih doživetjih.
 

Do likvidacij v Cerknem je prišlo, ker je partizanska oblast želela po vsej sili najti krivce za veliko tragedijo po nemškem napadu. Že prej zaznamovana skupina Cerkljanov je zato prišla prav kot naročena. Partijska gorečnost, propaganda ter šok po nemškem napadu so teorijo o belogardističnem izdajstvu naredili za verjetno. So se pa že tedaj slišali razni pomisleki, sploh zato, ker partizanskim represivnim organom ni uspelo predložiti konkretnih dokazov o krivdi.
 

Kaj nas tragedija na Lajšah lahko nauči o sobivanju v današnjem, modernem svetu?

Od omenjenih dogodkov je minilo že celih osemdeset let. Zdi se kot zelo dolga doba. Dandanes živimo v svetu, ki preteklosti pogosto ne ceni. Ko o njej spregovorimo, moderni prebivalec našega planeta pogoste zamahne z roko. Pravi, da ga grozljivi dogodki iz preteklosti ne zanimajo, zato ker ga razmišljanje o njih spravlja v stres! Po drugi strani pa uživa v surovih kriminalkah ali srhljivih filmih, kjer kri teče v potokih. Zopet nekomu drugemu se preteklost z vsemi bremeni preprosto zdi nekaj nepomembnega, trivialnega. 

Eden od pomembnih smislov pisanja zgodovine je v tem, da je lahko zapisano za nas poučno, da nas na nekaj opozarja, pred čem svari, opominja, ali nas vsaj na nekaj spominja. Kako že gre tisti znani rek: Zgodovina učiteljica življenja. »Slaba učiteljica!«, bi verjetno kdo dodal. Mogoče bi se pa vseeno vprašali, če nismo le mi, ljudje, slabi učenci? Tudi rimsko državnik in filozof Cicero se je zavedal pomena preteklosti in je dejal: »Ne vedeti, kaj se je zgodilo, preden si se rodil, pomeni ostati otrok za vedno.« 
Za nami so dolga desetletja, ko se je celo umrle delilo na dobre in slabe, na »naše« in »vaše«. Nekaj podobnega se je dogajalo tudi z ubitimi na Lajšah. Ti časi se, upajmo, več ne vrnejo. Namreč čisto vsi umrli si zaslužijo, da jih spoštujemo, da ne delamo razlik med njimi. Dejansko mrtvi, ki si zaslužijo spoštovanje, ležijo povsod: v partizanskih ali domobranskih grobiščih, na označenih pokopališčih, v neoznačenih jamah sredi gozda, zasutih rovih itd. 

Cerkljanske žrtve so svoja dragocena življenja, ne po svoji izbiri, morala darovati v cvetu življenja. Ali so umrli zaman? Je bila njihova žrtev nesmiselna? Če bi tako razmišljali, to ne bi bilo pošteno, ne do žrtev, ne do svojcev, ne do vseh nas. Prav je, da se dogodkov na Lajšah kar se da spoštljivo spominjamo. Spomin nanje naj nas varuje pred tem, da bi zgodovino ponavljali, oz. nam naj pomaga, da bi mogli vnaprej preprečevati priložnosti, ko človek postane človeku volk v imenu kakršnekoli ideologije. Le tako lahko ta naša cerkljanska tragedija dobi vsaj nekakšen smisel. 

